**ПРАВИЛА**

**ЗА**

**УСЛОВИЯТА И РЕДА**

**ЗА**

**ПРИЛАГАНЕ НА ЧЛ. 4, АЛ. 1, АЛ. 2 И АЛ. 3**

**ОТ**

**ЗАКОНА ЗА БЮДЖЕТА**

**НА НАЦИОНАЛНАТА ЗДРАВНООСИГУРИТЕЛНА КАСА**

**ЗА**

**2024 Г.**

**ГЛАВА І**

**ОБЩИ ПОЛОЖЕНИЯ**

**Чл. 1.** (1) С настоящите правила се регламентира:

1. условията и реда за утвърждаване на:

а) годишна обща стойност на разходите по чл. 1, ал. 2, ред 1.1.3.5.4. (здравноосигурителни плащания за лекарствени продукти за лечение на злокачествени заболявания и лекарствени продукти при животозастрашаващи кръвоизливи и спешни оперативни и инвазивни интервенции при пациенти с вродени коагулопатии, включени в пакета здравни дейности, гарантиран от бюджета на НЗОК, и прилагани в условията на болнична медицинска помощ, които НЗОК заплаща извън стойността на оказваните медицински услуги), ред 1.1.3.6. (здравноосигурителни плащания за медицински изделия, прилагани в болничната медицинска помощ, които НЗОК заплаща извън стойността на оказваните медицински услуги) и ред 1.1.3.7. (здравноосигурителни плащания за болнична медицинска помощ), с изключение на ред 1.1.3.7.1. и ред 1.1.3.7.2. от Закона за бюджета на Националната здравноосигурителна каса (ЗБНЗОК) за 2024 г. за всяка районна здравноосигурителна каса (РЗОК), разпределена по месеци;

б) стойностите на разходите по буква „а“ по изпълнители на болнична медицинска помощ (БМП), разпределена по месеци;

2. условията и реда за закупуване от изпълнителите на БМП на обем здравни дейности от пакета по чл. 2, ал. 1 от Закона за здравното осигуряване (ЗЗО) в рамките на стойностите по т. 1.

3. условията и реда за осъществяване на наблюдение, анализ, контрол и коригиране на определените по т. 1 годишни и месечни стойности, както и изпълнението на т. 2.

(2) Утвърждаването на стойностите по ал. 1 се извършва в рамките на стойностите по ред 1.1.3.5.4., ред 1.1.3.6. и ред 1.1.3.7., с изключение на ред 1.1.3.7.1. и ред 1.1.3.7.2. от ЗБНЗОК за 2024 г., съгласно стойностите на обемите и цените на дейностите от БМП по чл. 55, ал. 2, т. 3а от ЗЗО, подлежащи на заплащане през 2024 г.

**Чл. 2.** Утвърдените по реда на тези правила стойности по чл. 1, ал. 1, т. 1, буква „б“ стават неразделна част на договорите с изпълнителите на БМП (приложение № 2 от индивидуалните договори на изпълнителя за дейност БМП).

**ГЛАВА ІІ**

**УСЛОВИЯ И РЕД ЗА УТВЪРЖДАВАНЕ НА ГОДИШНИ ОБЩИ СТОЙНОСТИ НА РАЗХОДИТЕ НА РЗОК ЗА ЗДРАВНООСИГУРИТЕЛНИ ПЛАЩАНИЯ И РАЗПРЕДЕЛЕНИЕТО ИМ ПО МЕСЕЦИ**

**Чл. 3.** Надзорният съвет на НЗОК утвърждава, по реда на чл. 4 от ЗБНЗОК за 2024 г., месечни и годишни стойности на изпълнителите на БМП и РЗОК за дейностите по чл. 1, ал. 2.

**Чл. 4.** (1) Стойностите на разходите на РЗОК по чл. 1, ал. 2, ред 1.1.3.5.4. (здравноосигурителни плащания за лекарствени продукти за лечение на злокачествени заболявания и лекарствени продукти при животозастрашаващи кръвоизливи и спешни оперативни и инвазивни интервенции при пациенти с вродени коагулопатии, включени в пакета здравни дейности, гарантиран от бюджета на НЗОК, и прилагани в условията на болнична медицинска помощ, които НЗОК заплаща извън стойността на оказваните медицински услуги) и по ред 1.1.3.6. (здравноосигурителни плащания за медицински изделия, прилагани в болничната медицинска помощ, които НЗОК заплаща извън стойността на оказваните медицински услуги) по ЗБНЗОК за 2024 г. се определят, както следва:

1. Средствата по ЗБНЗОК за 2024 г. за съответния вид здравноосигурителни плащания се заделят в ЦУ на НЗОК.

2. Отчетените от изпълнителите на БМП лекарствени продукти и/или медицински изделия, които НЗОК заплаща извън стойността на оказваните КП/АПр/КПр, за които не са констатирани основания за отхвърляне от плащане по чл. 405, ал. 12 от Националения рамков договор за медицинските дейности между Националната здравноосигурителна каса и Българския лекарски съюз за 2023 – 2025 г. (НРД за 2023-2025 г.), се заявяват ежемесечно от РЗОК за заплащане на лечебните заведения от средствата в ЦУ на НЗОК по т.1.

3. Отчетените от изпълнителите на БМП лекарствени продукти при живото-застрашаващи кръвоизливи и спешни оперативни и инвазивни интервенции при пациенти с вродени коагулопатии, включени в пакета здравни дейности, гарантиран от бюджета на НЗОК, и прилагани в условията на болнична медицинска помощ, които НЗОК заплаща извън стойността на оказваните КП/АПр, и дейностите, при които са приложени, се заявяват ежемесечно от РЗОК за заплащане на лечебните заведения от средствата в ЦУ на НЗОК по т. 1 само след проверка от контролните органи на НЗОК/РЗОК на извършената от изпълнителя на БМП дейност и приложените лекарствени продукти.

4. Медицински изделия, които се заплащат след утвърждаване от управителя на НЗОК, по предложение на комисията в ЦУ за разглеждане на мотивираните заявления на лечебните заведения за необходимост от прилагане на конкретните медицински изделия, са следните:

а) група „Съдова протеза за гръдна аорта“, група по технически изисквания „Торакален стент графт“;

б) група „Стент“, тип „Стент графт за коремна аорта“, група по технически изисквания „Бифуркационен“;

в) група „Устройство за механично подпомагане на циркулацията“ с изключение на подгрупа 13.4 „Устройства за краткотрайно подпомагане камерната функция на сърцето при високорискови пациенти“;

г) група „Транскатетърни клапни протези“;

д) група „Медицински изделия за ендоваскуларна терапия при заболявания на мозъчни съдове“, с изключение на група по технически изисквания „Титаниеви анивризмални клипси на Яшъргил“ от тип „Клипси анивризмални“;

е) група „Импланти за невростимулация“.

5. В случай на недостиг на средства в ЦУ на НЗОК по чл. 1, ал. 2, ред 1.1.3.5.4. или по чл. 1, ал. 2, ред 1.1.3.6. от ЗБНЗОК за 2024 г., управителят на НЗОК внася предложение в Надзорния съвет на НЗОК за увеличаване на средствата по реда на ЗБНЗОК за 2024 г., извършване на частично плащане в рамките на наличните средства и/или за отлагане на плащанията.

6. Управителят на НЗОК одобрява извършването на плащанията, заявени по т. 2, т. 3 и т. 4., в рамките на разполагаемите средства в ЦУ на НЗОК по чл. 1, ал. 2, ред 1.1.3.5.4. и съответно по чл. 1, ал. 2, ред 1.1.3.6. от ЗБНЗОК за 2024 г. и съгласно решението на Надзорния съвет на НЗОК по т. 5.

7. Одобрените по т. 6 от управителя на НЗОК стойности за извършване на плащания от РЗОК, формират стойностите на разходите на РЗОК по чл. 1, ал. 2, ред 1.1.3.5.4. и съответно по чл. 1, ал. 2, ред 1.1.3.6. от ЗБНЗОК за 2024 г.

(2) Надзорният съвет на НЗОК утвърждава за всяка РЗОК индикативни стойности на изпълнителите на БМП на разходите по чл. 1, ал. 2, ред 1.1.3.5.4. и съответно по чл. 1, ал. 2, ред 1.1.3.6. от ЗБНЗОК за 2024 г., разпределени по месеци, в рамките на предвидения бюджетен ресурс.

(3) В индикативните стойности на изпълнителите на БМП на разходите по чл. 1, ал. 2, ред 1.1.3.6. от ЗБНЗОК за 2024 г. се включват и стойностите за медицински изделия, които по реда на чл. 13, ал. 2, т. 2, буква „б“ от Наредба № 10 от 2009 г. НЗОК заплаща на производители или търговци на едро с медицински изделия или техни упълномощени представители, сключили договори с НЗОК за доставка на медицински изделия.

**Чл. 5.** (1) Стойностите на разходите на РЗОК по чл. 1, ал. 2, ред 1.1.3.7. (здравноосигурителни плащания за болнична медицинска помощ), с изключение на ред 1.1.3.7.1. и ред 1.1.3.7.2. от ЗБНЗОК за 2024 г. за закупуване на обемите дейности в БМП, се определят по различен ред и по видове както следва:

1. дейности в БМП - клинични пътеки (КП) за раждане и грижи за здрави новородени и амбулаторни процедури (АПр) за хемодиализа (определени в Приложение 1 към настоящите правила).

2. дейности в БМП - КП, клинични процедури (КПр), АПр, с изключение на дейности по т. 1

(2) Общите годишни и месечни стойности на разходите на РЗОК се формират като суми от определените стойности за видовете дейности по ал. 1.

(3) Стойностите и обемите за АПр „Предсрочно изпълнение на дейностите КП …“ се определят и отчитат по реда за определяне и отчитане на стойностите и обемите на съответната КП.

**Чл. 6.** (1) Надзорният съвет на НЗОК утвърждава индикативни стойности на изпълнителите на БМП за дейностите по чл. 5, ал. 1, т. 1, в рамките на предвидения бюджетен ресурс за тези дейности по чл. 55, ал. 2, т. 3а от ЗЗО, съответно в чл. 368, чл. 369 и чл. 370 в НРД за 2023-2025 г.

(2) Стойностите по ал. 1 се заделят в ЦУ на НЗОК.

(3) Стойностите за дейности по чл. 5, ал. 1, т. 1 се определят, както следва:

1. Отчетените от изпълнителите на БМП дейности от чл. 5, ал. 1, т. 1, за които не са констатирани основания за отхвърляне от плащане по чл. 405, ал. 12 от НРД за 2023 – 2025 г., се заявяват ежемесечно от РЗОК за заплащане на лечебните заведения от заделените средства в ЦУ на НЗОК по ал. 2.

2. В случай на недостиг на средства в ЦУ на НЗОК по чл. 1, ал. 2, ред 1.1.3.7. с изключение на ред 1.1.3.7.1. и ред 1.1.3.7.2. от ЗБНЗОК за 2024 г. управителят на НЗОК внася предложение в Надзорния съвет на НЗОК за увеличаване на средствата по реда на ЗБНЗОК за 2024 г., извършване на частично плащане в рамките на наличните средства и/или за отлагане на плащанията.

3. Управителят на НЗОК одобрява извършването на плащанията, заявени по т. 1, в рамките на разполагаемите средства в ЦУ на НЗОК по чл. 1, ал. 2, ред 1.1.3.7. с изключение на ред 1.1.3.7.1. и ред 1.1.3.7.2. от ЗБНЗОК за 2024 г. и съгласно решението на Надзорния съвет на НЗОК по т. 2.

4. Одобрените по т. 3 от управителя на НЗОК стойности за извършване на плащания от РЗОК на дейностите по т. 1, формират стойностите на разходите на РЗОК.

**Чл. 7.** (1) Надзорният съвет на НЗОК утвърждава месечни стойности на изпълнителите на БМП за дейностите по чл. 5, ал. 1, т. 2, на база на внесените от управителят на НЗОК, предложения на директорите на РЗОК в рамките на предвидения бюджетен ресурс по чл. 1, ал. 2, ред 1.1.3.7. с изключение на ред 1.1.3.7.1. и ред 1.1.3.7.2. от ЗБНЗОК за 2024 г.

(2) Директорите на РЗОК правят предложение до Надзорния съвет на НЗОК за стойностите по чл. 5, ал. 1, т. 2 след анализ на потребностите от дейности по Национална здравна карта и приложението на наредбата по чл. 34а от Закона за лечебните заведения (ЗЛЗ), демографската структура и заболеваемост, отчетените случаи на пациенти от други региони, отчетените видове дейности по сключените индивидуални договори и нови дейности по КП/АПр/КПр по чл. 37а и чл. 37б от ЗЛЗ, КП/АПр/КПр, отпаднали от индивидуалните договори дейности и други.

(3) При заплащане на нови дейности по КП/АПр/КПр по чл. 37а и чл. 37б от ЗЛЗ се прилагат критериите по чл. 34а от ЗЛЗ. В случай, че посочените критерии не са приложими, новите дейности за съответното лечебно заведение се определят като съотношение на потребностите за съответната област според Национална здравна карта и средно претеглено разпределение между всички изпълнители на БМП според броя на определени легла по специалности и нива на компетентност.

(4) Предложените месечни стойности на изпълнителите на БМП за дейностите по чл. 5, ал. 1, т. 2 от директорите на РЗОК се придружават от мотиви и ясно описание на начина на изчислението за всеки изпълнител.

**Чл. 8.** (1) Директорите на РЗОК закупуват от изпълнителите на БМП здравни дейности от пакета по чл. 2, ал. 1 от ЗЗО, следвайки реда и условията по глава ІІІ от настоящите правила.

(2) Надзорният съвет на НЗОК коригира стойностите на РЗОК и изпълнителите на БМП по реда на глава ІV от настоящите правила.

**ГЛАВА ІІI**

**УСЛОВИЯ И РЕД ЗА ЗАКУПУВАНЕ ОТ ИЗПЪЛНИТЕЛИТЕ НА БОЛНИЧНА МЕДИЦИНСКА ПОМОЩ НА ЗДРАВНИ ДЕЙНОСТИ ОТ ПАКЕТА ПО чл. 2, ал. 1 ОТ ЗАКОНА ЗА ЗДРАВНОТО ОСИГУРЯВАНЕ**

**Чл. 9.** (1) Директорът на РЗОК уведомява изпълнителите на БМП, за утвърдените им от Надзорния съвет на НЗОК индикативни стойности за дейности по чл. 5, ал. 1, т. 1, за медицински изделия, прилагани в болничната медицинска помощ и лекарствени продукти за лечение на злокачествени заболявания, в условията на болнична медицинска помощ, които НЗОК заплаща извън стойността на оказваните медицински услуги, които ще се съблюдават при прилагане на ежеседмичния и месечен анализ и контрол по реда на чл. 13.

(2) Комисията по чл. 4, ал. 1, т. 4 уведомява изпълнителите на БМП за утвърдените за закупуване медицински изделия.

(3) За всеки изпълнител в част Б на приложение № 2 към договора с НЗОК се вписват утвърдените му от Надзорния съвет на НЗОК месечни стойности за дейностите по чл. 7, за периода на договора, заплащан през 2024 г.

(4) В част А за 2024 г. на приложение № 2 към договора с НЗОК се вписват броя на леглата по специалност, съгласно чл. 1 по договора с изпълнителя на БМП.

**Чл. 10.** (1) Директорът на РЗОК закупува от изпълнителите на БМП дейности, медицински изделия и лекарствени продукти, съгласно сключените с тях индивидуални договори за изпълнение на БМП, след прилагане на реда на ал. 2, ал. 3 и чл. 11.

(2) Закупените обеми по ал. 1 се вписват ежемесечно в част А на приложение № 2 към договора с НЗОК по специалност на звената в структурата на лечебното заведение – изпълнител на БМП, от които са отчетени.

(3) Ежемесечно за всеки изпълнител в част Б на приложение № 2 към договора с НЗОК се вписват стойностите на закупените по сключените с тях индивидуални договори:

1. дейности, заплатени по реда на чл. 6, и чл. 11.

2. медицински изделия, прилагани в болничната медицинска помощ, заплатени по реда на чл. 4.

3. лекарствени продукти за лечение на злокачествени заболявания и лекарствени продукти при животозастрашаващи кръвоизливи и спешни оперативни и инвазивни интервенции при пациенти с вродени коагулопатии, в условията на болнична медицинска помощ, които НЗОК заплаща извън стойността на оказваните медицински услуги, заплатени по реда на чл. 4.

4. болнична медицинска помощ на лица с право на здравно осигуряване, удостоверено от друга държава – членка на ЕС/ЕИП, или съгласно двустранни спогодби;

5. дейности, финансирани с трансфери към НЗОК от Министерство на здравеопазването;

6. болнична медицинска помощ по реда на ПМС № 17 от 2007 г.

**Чл. 11** (1) Директорът на РЗОК закупува от изпълнителите на БМП дейности при прилагане на договорения в чл. 410 от НРД за 2023 – 2025 г. Механизъм за гарантиране предвидимост и устойчивост на бюджета на НЗОК за здравноосигурителни плащания за болнична медицински помощ по ЗБНЗОК за 2024 г. (Механизма).

(2) Всеки изпълнител на БМП представя финансово-отчетни документи за дейности по чл. 5, ал. 1, т. 2 на стойност, до размера на месечната стойност, в част Б на приложение № 2 към сключените от него договори.

(3) За прилагане на ал. 2 в месечните известия по чл. 405, ал. 10 от НРД за 2023 – 2025 г. се посочва сумата на надвишението на стойността на отчетените през месеца дейности спрямо определената месечна стойност, която подлежи на възстановяване на НЗОК по реда на Механизма. Сумата се посочва с отрицателен знак.

(4) Изпълнител на БМП, може да подаде в РЗОК писмено заявление за увеличение на размера на месечната стойност за случаите на спешна диагностика и лечение по КП, КПр или АПр по ал. 2, за сметка на до 5% от утвърдената стойност за следващия месец в приложение № 2 от индивидуалния договор.

(5) Промените в приложение № 2 към индивидуалния договор, при прилагане на ал. 4, се договарят между изпълнителя на БМП и директора на РЗОК в срока за представяне в РЗОК на отчетите за заплащане на дейността за съответния месец.

(6) В случай, че след заплащане на отчетената месечна дейност се установи недостигане от конкретен изпълнител на месечната стойност по ал. 2, в част Б на приложение № 2 към договора се отразяват стойностите на заплатената за месеца дейност. Изпълнителят на БМП може да прехвърля икономията на средства в рамките на общия размер на определените стойности по приложение № 2 към индивидуалния договор за периодите:

м. януари – м. март 2024 г. (период на извършване на дейността: м. декември 2023 г. – м. февруари 2024 г.), за периода м. април – м. юни 2024 г. (период на извършване на дейността: м. март – м. май 2024 г.), за периода м. юли – м. септември 2024 г. (период на извършване на дейността: м. юни – м. август 2024 г.) и за периода м. октомври – м. декември 2024 г. (период на извършване на дейността: м. септември – м. ноември 2024 г.). Икономията на средства в края на период на извършване на дейност по предходното изречение не се прехвърля за следващ период.

(7) Когато за предходен месец изпълнител на БМП е формирал надвишение на месечната стойност, възстановена по реда на ал. 3, редът на ал. 6 се прилага след приспадане на възстановената сума от формираната икономия. В тези случаи в месечните известия по чл. 405, ал. 10 от НРД за 2023 – 2025 г., сумата на надвишението по ал. 3, в рамките на формираната за месеца икономия се посочва с положителен знак, което се отразява и в приложение № 2 от индивидуалния договор.

(8) Стойностите на отхвърлените от заплащане случаи от предходен период на дейност компенсирано се отразяват в увеличение на месечната стойност в месеца, в който ще се извърши приспадането на стойностите на тези случаи.

(9) Стойностите на потвърдени за заплащане случаи от предходен период на дейност компенсирано се отразяват в намаление на месечната стойност в месеца в който ще се извърши заплащането на тези случаи.

(10) Редът на ал. 8 и ал. 9 не се прилага за дейности, отчетени по реда на предходни НРД.

**Чл. 12.** (1) Директорите на РЗОК могат в рамките на определените стойности по чл. 3 за съответната РЗОК да предлагат компенсирани промени между утвърдените стойности по изпълнители на БМП при наличие на структурни и организационни промени в дейността им, на територията на съответната РЗОК, при спазване на правилата на чл. 7, ал. 2 и ал. 4.

(2) Предложените месечни стойности на изпълнителите на БМП за дейностите по чл. 5, ал. 1, т. 2 от директорите на РЗОК се придружават от мотиви и ясно описание на начина на изчислението за всеки изпълнител.

(3) Мотивираните предложения от директорите на РЗОК, съгласно ал. 1 се разглеждат и утвърждават от Управителя на НЗОК .

(4) Директорите на РЗОК могат да внасят предложения до Надзорния съвет на НЗОК за коригиране на определените стойности в приложение № 2 по договорите с изпълнителите на БМП, на основание получено от конкретен изпълнител на БМП мотивирано предложение, водещо до промяна на определените стойности по чл. 7, в края на периодите по чл. 11 ал. 6, при наличие на неусвоени средства. Предложенията се внасят след осъществен контрол на отчетената дейност с доклад за всеки отделен изпълнител на БМП, включващ:

1. конкретните обстоятелства, довели до необходимост от промяна;

2. резултата от текущите проверки на РЗОК при констатирана тенденция на нарастване на разходите на ниво лечебно заведение, отделение/клиника.

**Чл. 13.**(1) Районната здравноосигурителна каса ежедневно анализира постъпващата информация по чл. 405 от НРД за 2023 – 2025 г. за достигнатото изпълнение на месечните и индикативните стойности по изпълнители на БМП. В случай на констатирана от РЗОК при анализа тенденция за изпреварващо достигане от конкретен изпълнител на определените стойности, РЗОК извършва внезапен контрол, както и контрол преди заплащане на оказаната медицинска помощ при превишаване на определените месечни и индикативни стойности.

(2) Директорът на РЗОК представя ежемесечни доклади на Надзорния съвет на НЗОК за резултатите от извършения контрол по ал. 1 на изпълнителите на БМП, надвишили определените им месечни и индикативни стойности.

(3) Директорът на РЗОК организира ежемесечен контрол върху дейността на изпълнителите на БМП в РЗОК. За констатираните нарушения се подготвят доклади до Надзорния съвет на НЗОК. Същите се внасят за разглеждане от Надзорния съвет на НЗОК.

**ГЛАВА ІV**

**УСЛОВИЯ И РЕД ЗА ОСЪЩЕСТВЯВАНЕ ОТ НАДЗОРНИЯ СЪВЕТ НА НЗОК НА НАБЛЮДЕНИЕ, АНАЛИЗ, КОНТРОЛ И КОРИГИРАНЕ НА СТОЙНОСТИТЕ**

**Чл. 14.** Надзорният съвет на НЗОК наблюдава, анализира и контролира изпълнението на здравноосигурителните плащания по чл. 4, ал. 1 от ЗБНЗОК за 2024 г., на тримесечие, на национално ниво и на ниво РЗОК.

**Чл. 15.** Надзорният съвет на НЗОК утвърждава корекции по стойностите на разходите на РЗОК и на изпълнители на БМП в съответствие с параметрите на национално ниво на изпълнението на здравноосигурителните плащания за БМП.

**ДОПЪЛНИТЕЛНА РАЗПОРЕДБА**

**§ 1.** По смисъла на настоящите правила „болнична медицинска помощ“ включва:

1. дейности по клинични пътеки (КП), клинични процедури (КПр), амбулаторни процедури (АПр), посочени в приложения №№ 7, 8, 9, 10, 11 и 12 към чл. 1, чл. 2 и чл. 3 и чл. 4 от Наредба № 9 от 10.12.2019 г. за определяне на пакета от здравни дейности, гарантиран от бюджета на НЗОК;

2. медицински изделия по „Списък с медицински изделия, които НЗОК заплаща в условията на болничната медицинска помощ“, съгласно чл. 13, ал. 2, т. 2 от Наредба 10 от 2009 г.;

3. лекарствени продукти за лечение на злокачествени заболявания и лекарствени продукти при животозастрашаващи кръвоизливи и спешни оперативни и инвазивни интервенции при пациенти с вродени коагулопатии включени в пакета здравни дейности, гарантиран от бюджета на НЗОК, и прилагани в условията на БМП, които се заплащат извън цената на определените КП или АПр и са включени в лечебно-диагностичния алгоритъм на същите, съгласно чл. 5 от Наредба № 9 от 10.12.2019 г. за определяне на пакета от здравни дейности, гарантиран от бюджета на НЗОК.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** Настоящите правила са приети от Надзорния съвет на НЗОК с решение № РД-НС-04-4 от 23.01.2024 г., на основание чл. 4, ал. 4 от ЗБНЗОК за 2024 г. и влизат в сила от 01.01.2024 г.

**§ 3.** При определяне на годишните стойности на изпълнителите на БМП за 2024 г. по чл. 3 от настоящите правила се вземат предвид утвърдените с решение № РД-НС-04-114/18.12.2023 г. месечни и индикативни стойности за дейностите в болнична медицинска дейност за дейност м. декември 2023 г. подлежащи на заплащане през м. януари 2024 г. и индикативни стойности за медицински изделия и лекарствени продукти, които НЗОК заплаща извън стойността на оказаните медицински услуги, подлежащи на заплащане през м. януари и м. февруари 2024 г.

**§ 4.**Неразделна част от Правилата са:

1. Приложение № 1 – „Дейности в БМП – КП за раждане и грижи за здрави новородени и АПр за хемодиализа, посочени в приложения №№ 7, 9 и 11 към чл. 1 и чл. 3 от Наредба № 9 от 2019 г.“;

2. Приложение 2 – „Предложение от РЗОК за корекции на месечни стойности в Приложение № 2 по договора с изпълнител на БМП.“;

3. Видът и формата на Приложение № 2 „Стойности за заплащане през 2024 г. на обеми на дейностите в БМП, на медицинските изделия в БМП и на лекарствените продукти за лечение в условията на БМП, които НЗОК заплаща извън стойността на оказваните медицински услуги“ към индивидуалните договори с изпълнителите за извършване на БМП, по реда на НРД за 2023 – 2025 г.